ปัญหารถจักรยานยนต์ขับขี่บนทางเท้า จะสำเร็จหรือไม่ คงต้องอยู่ที่ความร่วมมือของทุกคน
รายงานพิเศษ ปัญหารถจักรยานยนต์ขับขี่บนทางเท้า

ปัญหาการขับขี่รถจักรยานยนต์บนทางเท้า เป็นปัญหาที่สั่งสมมานาน โดยเฉพาะในพื้นที่กรุงเทพมหานคร ปัญหานี้จะมีหนทางแก้ไขได้อย่างไร 

ช่วงที่ผ่านมา หลายคนคงจะได้ติดตามข่าวเกี่ยวกับผู้ขับขี่รถจักรยานยนต์บนทางเท้า ทั้งกรณีพนักงานรับส่งเอกสาร เฉี่ยวชนเด็กนักเรียนบนทางเท้าได้รับบาดเจ็บ ไปจนถึงเหตุกระทบกระทั่งระหว่างผู้ขับขี่รถจักรยานยนต์รับจ้างกับเจ้าหน้าที่เทศกิจ และเมื่อลองมองย้อนกลับไป ผู้คนที่อยู่ในเมืองกรุง อาจพบเห็นภาพการขับขี่รถจักรยานยนต์บนทางเท้าจนกลายเป็นเรื่องชินตา และมองว่า เป็นปัญหาที่ไร้ทางแก้ไข เพราะดูเหมือนว่าถูกเจ้าหน้าที่รัฐก็ปล่อยปละละเลย ดังนั้น ถึงเวลาแล้วหรือยังที่พวกเราจะกลับไปมองปัญหานี้อย่างจริงจัง

สำหรับผู้บังคับใช้กฎหมายในส่วนของตำรวจนั้น หลังเกิดเหตุเหล่านี้ ก็มีการจับปรับดำเนินคดีผู้กระทำผิดไปแล้ว แต่ก็ถูกมองว่า อาจเป็นเพียงการทำแบบไฟไหม้ฟาง ซึ่งพลตำรวจตรี นิธิธร จินตกานนท์ ผู้บังคับการตำรวจจราจร ออกมายืนยันว่า ที่ผ่านมา ตำรวจและเทศกิจ ร่วมกันจับปรับรถจักรยานยนต์ที่ขับขี่บนทางเท้ามาโดยตลอด จากสถิติย้อนหลัง 6 เดือนที่ผ่านมา มีการดำเนินคดีไปแล้วกว่า 9,000 ราย แต่ไม่ได้เป็นข่าว เพราะไม่ได้เกิดอุบัติเหตุหรือไม่มีผู้ใดได้รับบาดเจ็บ 
ขณะเดียวกัน ได้จัดชุดปฏิบัติการพิเศษลงพื้นที่เก็บข้อมูลพื้นที่ที่มักพบการกระทำผิดแล้ว โดยเฉพาะ ถนน 4 สายหลัก ได้แก่ ถนนประดิษฐ์มนูธรรม  สุขุมวิท  ลาดพร้าว และห้วยขวาง ซึ่งหลังจากนี้ จะบังคับใช้กฎหมายอย่างเข้มงวด โดยเฉพาะกับผู้ที่กระทำผิดซ้ำ อาจจะปรับในอัตราสูงสุด

แน่นอนว่า การบังคับใช้กฎหมายอย่างเข้มงวด อาจเป็นหนทางหนึ่งในการแก้ปัญหารถจักรยานยนต์ขับขี่บนทางเท้า แต่ในความเป็นจริง เจ้าหน้าที่อาจไม่เพียงพอที่จะจับตาดูการกระทำผิดตลอดเวลา ดังนั้น ประชาชนจึงเป็นส่วนสำคัญที่จะช่วยการชี้เบาะแสการกระทำผิดและยังได้รางวัลนำจับจากค่าปรับถึง 50 เปอร์เซ็นต์ด้วย แต่นายแพทย์ธนะพงษ์ จินวงศ์ ผู้จัดการศูนย์วิชาการเพื่อความปลอดภัยทางถนน มองว่า ในบางกรณีผู้แจ้งเบาะแสอาจถูกคุกคามได้ ดังนั้น การกดดันจากสังคมโดยรวม จะเป็นส่วนสำคัญที่ทำให้เกิดความเปลี่ยนแปลง เหมือนเช่นกรณีการจอดรถในที่สำหรับผู้พิการ หรือการให้ทางรถพยาบาล

ขณะที่การแก้ปัญหาเรื่องนี้ระยะยาว จะเพิ่มการตั้งหมุดขวางบนทางเท้า ไปจนถึงการออกแบบถนน ที่ควรคำนึงถึงผู้ขับขี่รถจักรยานยนต์ด้วย เพราะมีผู้ใช้ถึง 1 ใน 3 ของยานพาหนะทั้งหมดในกรุงเทพมหานคร ดังนั้น การแก้ปัญหานี้จะสำเร็จหรือไม่ คงต้องอยู่ที่ความร่วมมือของทุกคน